Ο **Άρνολντ Κόπελσον** (*Arnold Kopelson*, 14 Φεβρουαρίου 1935 – 8 Οκτωβρίου 2018) ήταν Αμερικανός παραγωγός κινηματογραφικών ταινιών.

Από τις γνωστότερες ταινίες του είναι οι *Πλατούν*, *Seven*, *Το ξέσπασμα* και *Ο Φυγάς*.

Ζωή και σταδιοδρομία
--------------------

Ο Κόπελσον γεννήθηκε στο Μπρούκλιν της Νέας Υόρκης. Πήρε διδακτορικό από τη Νομική Σχολή της Νέας Υόρκης και στην συνέχεια ασχολήθηκε με το τραπεζικό και εταιρικό δίκαιο, ειδικευόμενος στη χρηματοδότηση κινηματογραφικών ταινιών. Για πολλά χρόνια υπήρξε σύμβουλος πολλών τραπεζών και οικονομικών ιδρυμάτων που χρηματοδοτούν την κινηματογραφική βιομηχανία.

Αργότερα ίδρυσε την εταιρεία Inter-Ocean Film Sales, Ltd. μαζί με την Ανν Φάινμπεργκ, η οποία θα γινόταν γυναίκα του, για την αντιπροσώπευση ανεξάρτητων κινηματογραφικών παραγωγών στην αδειοδότηση των ταινιών τους σε όλο τον κόσμο, καθώς και για τη χρηματοδότηση παραγωγής νέων ταινιών.

Ο Κόπελσον παρήγαγε συνολικά 29 ταινίες, που απέφεραν αθροιστικά εισπράξεις 3 δισεκατομμυρίων δολαρίων παγκοσμίως. Τιμήθηκε με Όσκαρ Καλύτερης Ταινίας, Χρυσή Σφαίρα και το «Independent Spirit Award» για την παραγωγή της ταινίας *Πλατούν* του 1986. Επιπλέον, ήταν υποψήφιος για το Όσκαρ Καλύτερης Ταινίας για τον *Φυγά* (1993). Συνολικά ταινίες του Κόπελσον έχουν κερδίσει 17 υποψηφιότητες για Όσκαρ.

Ο Κόπελσον είχε κερδίσει τον τίτλο του «Παραγωγού της Χρονιάς» από την αμερικανική Εθνική Ένωση Ιδιοκτητών Κινηματογράφων, καθώς και άλλες διακρίσεις.

Από τη συνεργασία του Κόπελσον με την Paramount Pictures ξεχωρίζει η ταινία *Στη σκιά του δολοφόνου* (2004) σε σκηνοθεσία Φίλιπ Κάουφμαν, ενώ με την 20th Century Fox παρήγαγε την ταινία *Μην πεις λέξη* (2001) με τον Μάικλ Ντάγκλας.

Παραγωγή του Κόπελσον είναι και η ταινία του Κώστα Γαβρά *Mad City*, με πρωταγωνιστές τους Ντάστιν Χόφμαν και Τζον Τραβόλτα.

Μερικές άλλες ταινίες του Κόπελσον είναι οι *Απόλυτη Διαγραφή* με τον Άρνολντ Σβαρτσενέγκερ, *Ξεχωριστή μέρα* με τους Μάικλ Ντάγκλας and Ρόμπερτ Ντιβάλ, *Το τίμημα του αίματος*, *Ο θρίαμβος της θέλησης* και *Φόνος στο Λευκό Οίκο*.

Επί πολλά χρόνια ο Κόπελσον ήταν μέλος της εκτελεστικής επιτροπής του Τομέα Παραγωγών της Αμερικανικής Ακαδημίας Κινηματογραφικών Τεχνών και Επιστημών. Παρέδιδε διαλέξεις για τη δημιουργία ταινιών στη Harvard Business School, στο Αμερικανικό Ινστιτούτο Κινηματογράφου, στη Σχολή Τεχνών Tisch, στη Νομική Σχολή της Νέας Υόρκης, στο Πανεπιστήμιο της Νότιας Καλιφόρνια, στο UCLA και αλλού. Επίσης συνέγραψε αρκετά άρθρα σχετικά με τη χρηματοδότηση κινηματογραφικών ταινιών.

Ο Κόπελσον ήταν μέλος του Δ.Σ. της CBS Corporation από το 2007 μέχρι και έναν μήνα πριν από τον θάνατό του.

### Προσωπική ζωή

Ο Άρνολντ Κόπελσον είχε κάνει δύο γάμους. Η πρώτη του σύζυγος πέθανε το 1975 από καρκίνο. Μαζί είχαν αποκτήσει μία κόρη, τη Στεφανί Λάιζα, και δύο γιους, τους Πήτερ Λώρενς και Ήβαν Τζάρεντ. Το 1976 νυμφεύθηκε την έκτοτε συνεργάτιδά του Ανν Φάινμπεργκ.

Ο Κόπελσον πέθανε στο σπίτι του στο Μπέβερλι Χιλς (Καλιφόρνια) σε ηλικία 83 ετών.

Παραπομπές
----------

1. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 15  Δεκεμβρίου 2014.
2. ↑  (Αγγλικά) *Library of Congress Authorities*. Βιβλιοθήκη του Κογκρέσου. no97041095. Ανακτήθηκε στις 9  Μαΐου 2020.
3. ↑  variety.com/2018/biz/news/arnold-kopelson-dead-83-producer-platoon-fugitive-1202972316/.
4. ↑  «Arnold Kopelson, Oscar-Winning Producer of ‘Platoon’ and ‘The Fugitive,’ Dies at 83». (Αγγλικά)
5. ↑  Littleton, Cynthia (9 Σεπτεμβρίου 2018). «CBS Shakeup: Moonves Out, Lawsuit Settled, New Board Members Named». *Variety*.. Ανακτήθηκε στις 12 Σεπτεμβρίου 2018.
6. 1 2  Dutka, Elaine (8 Ιουλίου 1993). «Producer Captures a Classic 'Fugitive': Movies: A remake of the legendary '60s TV series is the latest in Arnold Kopelson's post-'Platoon' slate, which reflects a mix of social statement and entertainment». Los Angeles Times.
7. ↑  New York Times: "WEDDINGS; Ms. Kopelson And Mr. Goldman" 19 Ιουλίου 1998
8. ↑  Arnold Kopelson, Oscar Winning Producer of ‘Platoon’ and ‘The Fugitive,’ Dies at 83
9. ↑  Evans, Greg (8 Οκτωβρίου 2018). «Arnold Kopelson Dies: 'Platoon', 'The Fugitive' Producer Was 83». Deadline Hollywood.

Εξωτερικοί σύνδεσμοι
--------------------

* Ο Άρνολντ Κόπελσον στην IMDb
* Ο Κόπελσον στο Cine.gr (Ελληνικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 48832878
* LCCN: no97041095
* ISNI: 0000 0000 6302 2558
* GND: 1052366643
* SUDOC: 07078809X
* BNE: XX1260305

 |

 |